Autoriteti Aviacionit Civil ka ndërmarrë angazhimin e rëndësishëm për ta kthyer Aeroportin Ndërkombëtar të Tiranës, në një aeroport me operim nën regjimin “One Stop Security”.

Regjimi “One Stop Security” shkurt OSS konsiston në njohjen nga Bashkimi Evropian të ekuivalencës së masave të sigurisë së aviacionit civil (*Security*) në një aeroport të caktuar ndërkombëtar, dhe zbatueshmërinë e tyre njësoj si vendet e BE-së. Pas përfitimit të këtij regjimi, të gjithë pasagjerët që do të udhëtojnë nëpërmjet Aeroportit Ndërkombëtar të Tiranës, do të shmangin në formë përfundimtare të gjitha kontrollet e dyfishta në vendet e tranzitit në BE, duke kursyer kohë dhe duke pasur një udhëtim të cilësisë më të lartë pa procese të përsëritura.

Për të arritur në këtë rezultat, sistemi kombëtar i aviacionit civil duhet t’i nënshtrohet disa aktiviteteve mbikqyrëse paraprake dhe në vijim të përmbush disa detyrime të cilat i shërbejnë qëllimit.

Hapi i parë është aplikimi dhe kryerja e një Auditit të plotë ndërkombëtar të sigurisë nga Konferenca Europiane e Aviacionit Civil (ECAC), në operatorin i cili do të jetë përfituesi i regjimit “One Stop Security”, përkatësisht Aeroporti Ndërkombëtar i Tiranës.

Qëllimi kryesor i këtyre aktiviteteve është verifikimi i zbatueshmërisë së standardeve ndërkombëtare të sigurisë së aviacionit civil. Me anë të auditeve të sigurisë vlerësohet niveli i pajtueshmërisë dhe ecuria në ruajten e këtyre standardeve.

Gjithashtu, duhet theksuar që ky mision auditues, parapërgatit sistemin kombëtar të sigurisë së aviacionit për inspektimet e pritshme nga Komisioni Evropian, përpara një vendimmarrjeje mbi statusin e “One Stop Security” për Aeroportin Ndërkombëtar të Tiranës.

Në këtë kuadër, në përfundim të Auditit të ECAC, Autoriteti i Aviacionit Civil ka një panoramë të qartë se ku duhet të fokusohet dhe të bëj progres, me qëllim që në vitin 2025 pasagjerët që udhëtojnë nga Tirana të mos i nënshtrohen më kontrolleve të dyfishta të sigurisë në aeroportet transit.